ការសម្ភាសន៍របស់អ្នកមីងហ៊ុន ភឿន

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះហ៊ុន ភឿន

***ពត៌មានសង្ខេបរបស់អ្នកមីងហ៊ុន ភឿន***

*សព្វថ្ងៃនេះអ្នកមីងហ៊ុន ភឿនមានអាយុ៥៤ឆ្នំាហើយគាត់ថាគាត់មានបងប្អូនជាច្រើននាក់ហើយគាត់ជាកូនទី៥នៅក្នុងគ្រួសាររបស់គាត់។ គាត់បានបាត់បង់បងប្អូនអស់ចំនួន៣នាក់ក្នុងសម័យប៉ុល ពតដ៏ឃោរឃៅហើយគាត់ក៏មិនបានចងចាំអ្វីច្រើនពីអ្នកម្តាយរបស់គាត់ផងដែរព្រោះគាត់នៅតូចពេកកាលណឹង។ ក្នុងសម័យប៉ុល ពតគាត់រស់នៅក្នុងកន្លែងកុមារកំព្រារជាមួយប្អូនប្រុសតូចរបស់គាត់ ហើយគាត់ត្រូវដើរដកស្មៅចេញពីសន្ទូង កាប់ដើមត្រធាងខែត្រ និងលើកអាចម៍គោដាក់ជីស្រែ ហើយគាត់មានអាយុប្រហែលជា៧ ៨ឆ្នាំទេ។ ក្រោយពីសម័យប៉ុល ពតត្រូវបានបញ្ចប់គាត់ត្រូវទៅតាមឪពុករបស់គាត់នេសាទត្រីដើម្បីបានអង្ករមកចិញ្ចឹមៗប្អូន គាត់គ្មានពេលសប្បាយលេងច្រើនទេកាលពីក្មេងៗដោយសារគាត់ត្រូវជួយឪពុករបស់គាត់។ គាត់ជាស្ត្រីម្នាក់ដែលបានឆ្លងកាត់នូវការលំបាកជាច្រើនក្នុងជីវតតាំងតែពីក្មេងរហូតដល់សព្វថ្ងៃនេះ។*

ក៖ បាទជាដំបូងខ្ញុំសូមថ្លែងអំណរគុណដល់មីងដែលបានឲ្យខ្ញុំសម្ភាសន៍ពីប្រវិត្តរបស់
មីង ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ
កូនចៅជំនាន់ក្រោយរបស់មីងអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាមីង បាទហើយចឹងនៅពេលដែលខ្ញុំសម្ភាសន៍មីងចប់ ខ្ញុំនឹងដាក់ការសម្ភាសន៏របស់មីងណឹងនៅក្នុងវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ណាមីង ចឹងតើមីងយល់ព្រមឲ្យខ្ញុំដាក់
សម្ភាសន៍របស់មីងចូលទៅក្នុងវេបសាយរបស់សាលាទេមីង?
ខ៖ ចាស ចាស។

ក៖ បាទសម្រាប់ថ្ងៃខែដែលខ្ញុំសម្ភាសន៍មីងនេះគឺ នៅថ្ងៃទី១៥ ខែតុលា ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅភូមិចុងឃ្មៀស សង្កត់ចុងឃ្មៀស
 ស្រុកសៀមរាប ខេត្តសៀមរាបណាមីង ហើយខ្ញុំជាអ្នកសម្ភាសន៍ឈ្មោះ
ហេង សុវណ្ណនរិន្ទ អញ្ចឹងខ្ញុំចង់សួរថាតើមីងមានឈ្មោះពេញឈ្មោះអ្វីដែរមីង?

ខ៖ ខ្ញុំឈ្មោះពេញឈ្មោះហ៊ុន ភឿន។

ក៖ ចុះអ្នកមីងមានឈ្មោះហៅក្រៅទេអ្នកមីង?

ខ៖ ហៅឈ្មោះនែ លីង ចាស។

ក៖ ហើយឆ្នាំនេះមីងមានអាយុប៉ុន្មានហើយមីង?

ខ៖ ខ្ញុំអាយុ៥៤ឆ្នាំ។

ក៖ ចុះមីងចាំថ្ងៃខែឆ្នាំកំណើតមីងបានទេអ្នកមីង កើតឆ្នាំណាដែរ?

ខ៖ ខ្ញុំកើតអត់ចាំផងបើខ្ញុំកំព្រារម្តាយតាំងពីអាយុ៧ឆ្នាំ។

ក៖ ចុះឆ្នាំខ្មែរអ្នកមីងចាំថាឆ្នាំណាអត់អ្នកមីង?

ខ៖ ឆ្នាំខ្មែរក៏ខ្ញុំអត់ចាំដែរបើក្រ។

ក៖ ចុះអញ្ចឹងអ្នកមីងមានស្រុកកំណើតនៅឯណាដែរអ្នកមីង?

ខ៖ ខ្ញុំនៅចំការកំបុត។

ក៖ នៅខេត្តសៀមរាបនេះទេ?

ខ៖ ចាសនៅខេត្តសៀមរាបនេះឯង។

ក៖ ចុះអ្នកមីងបានបងប្អូនប៉ុន្មាននាក់ដែរអ្នកមីង?

ខ៖ ខ្ញុំបងប្អូនច្រើនតែងាប់អស់៣ហើយ។

ក៖ ចុះអ្នកមីងជាកូនទីប៉ុន្មានដែរអ្នកមីង?

ខ៖ ខ្ញុំកូនទី៥។

ក៖ ចុះអ្នកមីងអាចប្រាប់ឈ្មោះបងប្អូនរបស់អ្នកមីងទាំងអស់បានទេ? មីងចាំអត់?

ខ៖ ខ្ញុំចាំតើលោកគ្រូ បងខ្ញុំបង្អស់គាត់ឈ្មោះធនតែគាត់ខូចហើយ ហើយបងខ្ញុំបន្ទាប់ទី២មកឈ្មោះធូរ បន្ទាប់ទី៣មកឈ្មោះហុក បន្ទាប់ទី៤មកឈ្មោះឡឹកតែស្លាប់ទៅហើយ ដល់ពេលបន្ទាប់ទី៥មកទី៦ប្អូនខ្ញុំឈ្មោះអាវី ទៅដល់ពេលមកបន្ទាប់មួយទៀតឈ្មោះអាវីរួចឈ្មោះអាវ័ន អាវ័ន្តបានឈ្មោះភ័ណ្ឌ ឈ្មោះភ័ណ្ឌមកបានឈ្មោះនែឈ្មោះវៀនពៅគេ ចាសអានេះដែលនៅទាំងនៅរស់ទាំងនៅអីស្លាប់៣នាក់នោះអត់គិត។

ក៖ ចុះសព្វថ្ងៃនេះបងប្អូនអ្នកមីងរស់នៅឯណាដែរអ្នកមីង?

ខ៖ នៅស្រុកឯនោះឯង។

ក៖ នៅឯណាដែរមីង?

ខ៖ នៅចំការកំបុត។

ក៖ ចុះហេតុអីអ្នកមីមករស់នៅចុងឃ្មៀសនេះដែរអ្នកមីង?

ខ៖ ខ្ញុំនែដែលខ្ញុំទៅដាក់លបដែលអត់ពេកទៅដាក់លបជាមួយប្តីនៅទន្លេសាប ពេលនោះនិយាយថាខ្មាសគេអត់ហ៊ានចូលស្រុក មកនៅភ្នំក្រោម។

ក៖ ចុះអ្នកមីងមកនៅភ្នំក្រោមណឹងប៉ុន្មានឆ្នាំដែរអ្នកមីង?

ខ៖ ខ្ញុំនៅតាំងពីកូនខ្ញុំអាយុ៧ឆ្នាំ។

ក៖ ចុះឥឡូវកូនអ្នកមីងអាយុប៉ុន្មានហើយ?

ខ៖ កូនខ្ញុំ២០ឆ្នាំហើយ។

ក៖ អូ! មកនៅ១០ឆ្នាំជាងហើយ ចុះកាលពីក្មេងអ្នកមីងចំាំទេថាអ្នកមីងបានធ្វើអ្វីខ្លះ?

ខ៖ កាលពីក្មេងខ្ញុំនៅនែដែលបែកពីម៉ែខ្ញុំស្លាប់ ៧ឆ្នាំគេយកទៅដាក់កុមារ កុមារកំព្រារ ទៅគេឲ្យហូបបាយបបរគល់ចេក គេឲ្យនេះខ្ញុំនៅប្អូនខ្ញុំអាតូចអាឈ្មោះវីបន្ទាប់ពីខ្ញុំគេឲ្យមើលឲ្យអីទៅ ទៅពេលដែលកូននោះឲ្យយាយនោះឯងមើលឲ្យទៅក៏បោចត្រធាងខែត្រទៅ ស្ទូងណាទៅបោចស្អីស្មៅសន្ទូងគេនោះឯងទៅ គេឲ្យលើកអាចម៍គោអាចម៍អីទៅចេះតែលើកទៅណាលោកគ្រូប្រើអីចេះតែទៅៗ ចាសឪពុកខ្ញុំក៏បែកអត់មាននៅជាមួយខ្ញុំទេទៅដាក់កុមារកំព្រារ។

ក៖ កុមារកំព្រារណឹងនៅសម័យប៉ុល ពតមែនអ្នកមីង?

ខ៖ ចាស កុមារកំព្រារសម័យប៉ុល ពតខ្ញុំចាំអត់អស់។

ក៖ អញ្ចឹងមីងចាំម្តាយអ្នកមីងឈ្មោះអ្វីដែរអ្នកមីង?

ខ៖ ម្តាយខ្ញុំឈ្មោះនែប៉ុន្តែខ្ញុំចាំតែម្តាយឈ្មោះធឿន។

ក៖ ចុះឈ្មោះឪពុកអ្នកមីចាំទេ?

ខ៖ ឪពុកឈ្មោះវ៉ូច។

ក៖ ចុះពួកគាត់ទាំងពីរនាក់មានស្រុកកំណើតនៅឯណាដែរអ្នកមីង?

ខ៖ ខ្ញុំហ?

ក៖ ឪពុកម្តាយអ្នកមីង?

ខ៖ ចាសនៅឯនោះឯង នៅចំការកំបុត។

ក៖ ចុះអ្នកមីងចាំទេថាតើឪពុកម្តាយអ្នកមីងប្រកបការងារអ្វីដែរអ្នកមីងដើម្បីចិញ្ចឹមជីវិត?

ខ៖ គាត់ដាក់លបដាក់អីណឹងឯង ទៅក៏គាត់ធ្វើស្រែតិចតួចទៅ ទៅដល់ពេលដល់ខ្ញុំទៅតាមកាលដែលពីដែលរួចសម័យប៉ុល ពតមកខ្ញុំដើរតាមគាត់ព្រោះខ្ញុំប្រហែល១០ឆ្នាំហើយ ខ្ញុំដើរតាមគាត់ទៅគាត់ដាក់លបដាក់អីនេះឯង ទៅក៏ដាក់ត្រីអាគេដាក់អន្លង់នោះ ក៏ទៅតាមឪពុកនេះឯងទៅដូចកូនប្រុសចឹងឯង អត់មានអាវស្លៀកតែខោជើងខ្លីណឹងឯងទៅតាមគាត់ចុះអត់ ដល់ក៏ទៅដល់ពេលអញ្ចេះឯងទៅក៏អត់អង្ករអត់អីហូប បានអានេះឯងទៅក៏យកទៅលក់ទៅឲ្យខ្ញុំទិញអង្ករទិញអីទៅណា ដល់ពេលខ្ញុំចាំ ចាំតែប៉ុណ្ណឹងមិនដឹងថាម៉េចព្រោះវាអត់សូវចាំដែរលោកគ្រូ។

ក៖ ចុះអ្នកមីងចាំទេថាឪពុកម្តាយអ្នកមីងគាត់ជាមនុស្សបែបណា? គាត់កាចឬក៏ស្លូតដែរអ្នកមីង?

ខ៖ នែខ្ញុំអត់ដឹងឪពុកគាត់ម៉ែខ្ញុំកាចទេខ្ញុំអត់ដឹងទេបើឪពុកខ្ញុំក៏ស្លូតដែរ នោះឯងអ្នកជិតខាងគាត់ថាបានប្តីប្រពន្ធមិនដែលចេះទាស់គ្នាទេ ចាសលឺតែអ៊ុំៗគាត់នៅជិតគាត់និយាយប្រាប់ ចាសដល់ពេលខ្ញុំធំទៅគាត់ថាកូនអើយទៅលេងជាមួួយគេកុំឲ្យចេះវ៉ៃគេប្រយ័ត្នគេវ៉ៃ ទៅក៏ខ្ញុំមិនដែលចេះទៅលេងជាមួយគេវ៉ៃគេទេ មិនដែលហ៊ានទៅលេងជាមួយគេមួយភ្លែតមកវិញព្រោះឪពុកខ្ញុំអត់នោះ ទៅគាត់ថាកូនឯងមកទៅរាយសន្ទូចទៀតទៅទៀតទៅណាកាន់ទ្រុងប៉ុននេះឯងទៅតាមគាត់ ទៅក៏អាប្អូនខ្ញុំអាប្រុសនោះវាចេះដើរហើយ។

ក៖ ចុះអ្នកមីងបានទៅរៀនអត់កាលពីក្មេងអ្នកមីង?

ខ៖ ខ្ញុំអត់បានរៀនទេព្រោះឪពុកម្តាយខ្ញុំអត់។

ក៖ អញ្ចឹងអ្នកមីងអត់ចេះអាន និង ចេះសរសេរអក្សរទេ?

ខ៖ ចាសខ្ញុំអត់ចេះ ចេះទៅៗដល់ពេលគាត់ ដល់ពេលអញ្ចេះឯងទៅនៅៗជាមួយគាត់ទៅគាត់ឲ្យឃ្វាលគោឃ្វាលអីទៅណាជួលគោគេមកទៅគាត់ធ្វើស្រែ គាត់ជួលគេមកឲ្យខ្ញុំមើលគោមើលអីដែលគាត់អត់។

ក៖ ចុះកាលសម័យប៉ុល ពតណឹងអ្នកមីងនៅខាងណាដែរអ្នកមីង?

ខ៖ ខ្ញុំនៅនិងស្រុកណឹងឯងនៅតែស្រុកណឹងឯមិនមានទៅណាទេ?

ក៖ អ្នកមីងអត់ជម្លៀសចេញទេ?

ខ៖ អត់ជម្លៀសទេនៅនោះឯង។

ក៖ ចុះអ្នកមីងចាំឈ្មោះជីដូនជីតាខាងម្តាយទេអ្នកមីង?

ខ៖ ខ្ញុំអត់សូវអត់ចាំទេ។

ក៖ បាទ ចុះខាងឪពុកក៏អត់ចាំដែរ?

ខ៖ ខាងឪពុកក៏ខ្ញុំអត់សូវចាំដែរ អត់សូវចាំទេ។

ក៖ បាទអ្នកមីង អត់ចាំយាយតាទេ។

ខ៖ ខ្ញុំអត់ចាំទេសល់តែឪទៅក៏ដល់ពេលដល់នេះឯងទៅគេប្រាប់ថាឲ្យដាក់នាមត្រកូលហ៊ុន ភឿនទៅក៏ខ្ញុំដាក់រហូតខ្ញុំអត់ស្គាល់ នោះឯងដឹងខ្ញុំមិនដឹងដែរមិនដឹងជាខាងម៉ែឬខាងពុកវាអត់ដឹង។

ក៖ ចុះស្វាមីមីងមានឈ្មោះអ្វីដែរមីង?

ខ៖ ឈ្មោះម៉ល ម៉ាប់។

ក៖ ចុះអ្នកមីងបានរៀបអាពាហ៍ពិពាហ៍ជាមួយស្វាមីណឹងនៅឆ្នាំណាដែរ?

ខ៖ នែ អត់មានរៀបទេយកខ្លួនឯង។

ក៖ ប៉ុន្មានឆ្នាំហើយអ្នកមីងបានគ្នាជាប្តីប្រពន្ធ?

ខ៖ បានប្រហែលខ្ញុំអាយុប្រហែល ប្រហែល២០ឆ្នាំហើយដឹងខ្ញុំភ្លេចហើយ។

ក៖ ចុះកូនបងរបស់អ្នកមីងមានអាយុប៉ុន្មានហើយ?

ខ៖ កូនខ្ញុំច្រើនប៉ុន្តែស្លាប់អស់ហើយ ដូចថាវាអត់នៅទៅនៅតែមីអូនមួយ។

ក៖ គាត់ឥលូវអាយុប៉ុន្មានហើយអ្នកមីង?

ខ៖ មីអូនខ្ញុំ២០ឆ្នាំហើយ។

ក៖ ចុះអ្នកមីងអាចប្រាប់បានទេពីពេលវេលាដែលអ្នកមីងជួបជាមួយស្វាមីណា? ហេតុអីក៏ជួបគ្នា? ហេតុអីក៏ស្រលាញ់គ្នាចឹង? ហេតុអីក៏បានគ្នាជាប្តីប្រពន្ធដែរចឹងណាមីង?

ខ៖ ចាសនែដល់ពេលក៏នេះឯងទៅក៏គេក៏សុំតាមទៅសុំនែអ៊ុំខ្ញុំទៅក៏អត់បានគាត់រៀបគាត់អីឲ្យ ស្រលាញ់គ្នាទៅក៏គាត់ទៅសុំទៅក៏ខ្ញុំក៏ព្រមជាមួយគេដែរទៅណា។

ក៖ ចុះអ្នកមីងស្គាល់គ្នាដំបូងស្គាល់បែបណាដែរ? នៅភូមិជាមួយគ្នាឬក៏ម៉េចមីង?

ខ៖ ចាសនៅជាមួយគ្នា នៅនិងភូមិជាមួយគ្នា ចាស។

ក៖ គ្រាន់តែឃើញស្រលាញ់បណ្តោយ?

ខ៖ ចាស។

ក៖ ចុះអ្នកមីមានមិត្តភិក្តធំធាត់ស្និតស្នាលមកជាមួយគ្នាអត់អ្នកមីង?

ខ៖ អត់ដែលចេះមានមិត្តភិក្តទេ។

ក៖ ចុះអ្នកមីងធ្លាប់ធ្វើស្រែចំការអត់តាំងពីក្មេងដល់ឥលូវ?

ខ៖ ខ្ញុំធ្វើតែស្រូវនែស្រែយើងធម្មតាតិចតួចនោះឯងចាស អត់មានបានធ្វើស្រូវចំការអីទេ។

ក៖ បាទអ្នកមីង ចុះតាំងពីក្មេងមកដល់ឥលូវអ្នកមីងធ្លាប់ធ្វើការងារអ្វីខ្លះដែរដើម្បីចិញ្ចឹមជីវិតនិងគ្រួសារ?

ខ៖ ចិញ្ចឹមចាសចុះបើមានតែដាកមង ដាក់លប ដាក់អីនេះឯងដែលខ្ញុំមកនៅជាមួយប្តីខ្ញុំ ទៅដល់ពេលដោយអត់ត្រីចេះឯងទៅឡើងមកលើវិញ។

ក៖ អូ! អញ្ចឹងមានន័យថាពីមុនអ្នកមីងរស់នៅលើទឹកមែនអ្នកមីង?

ខ៖ ចាស នៅដាក់លប ដាក់មងតាមទន្លេសាប ទៅត្រើយទៅខាងនែមើលពោធិ៍សាត់ពោធិ៍៊អីណា ចាស។

ក៖ ចុមអ្នកមីងទៅដល់ពោធិ៍សាត់?

ខ៖ ចាសចុះបើអត់ហើយចេះតែទៅជាមួយប្តីប្រពន្ធទៅបាននាំគ្នាទៅពោធិ៍សាត់ដាក់លប ដាក់មងមក។

ក៖ ចុះអ្នកមីងអាចប្រាប់បានទេថាពីមុន ហើយនិងឥឡូវការរកត្រីណឹងខុសគ្នាម៉េចដែរអ្នកមីង?

ខ៖ អត់បានទេ អត់មានបណ្តោយចាស។

ក៖ ឥឡូវណា?

ខ៖ ចាស ទៅដល់ពេលអត់ទៅក៏ឡើងមកនៅនេះឯងទៅក៏ប្តីទៅធ្វើកម្មករគេទៅ។

ក៖ ចុះពីមុនយ៉ាងម៉េចដែរអ្នកមីងការនេសាទយ៉ាងម៉េចដែរលើកមុន?

ខ៖ កាលលើកមុនមាន ចាសកាលពីកូនខ្ញុំនៅតូចទៅវាមានដាក់បានគ្រាន់តែបានចិញ្ចឹមខ្លួនបានដល់ពេលដល់នេះឯងទៅអត់ អត់ទៅក៏ខ្ញុំមករហូតនេះឯង។

ក៖ ចុះអ្នកមីងអត់ធ្លាប់ប្រកបអាជីវកម្មលក្ខណៈគ្រួសារអីទេ ដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អត់ទេមីង?

ខ៖ អត់ទេ អត់បានចិញ្ចឹមទេ។

ក៖ ចុះនៅក្នុងជីវិតអ្នកមីង អ្នកមីងមានឧបសគ្គនិងការលំបាកអ្វីខ្លះដែរ? អ្នកមីងអាចជួយប្រាប់បានទេអ្នកមីង?

ខ៖ ខ្ញុំលំបាកណាស់លោកគ្រូអត់មានពេលអត់លំបាកទេ ហើយជំពាក់អង្គការអង្គអីរកតែលុយដោះគេមិនបានណា ចុះបើប្តីទៅលើសែងចុះឯងថ្ងៃណាបានថ្ងៃណាអត់បើអត់ត្រីអត់អីចេះ។

ក៖ ចុះអ្នកមីងគិតថាតើពេលណាដែលជាពេលវេលាលំបាកបំផុតក្នុងជីវិតរបស់អ្នកមីងដែរ? ពេលណាអ្នកមីងគិតថាពិបាកម៉ង ពិបាកខ្លាំងជាងគេ?

ខ៖ ពិបាកខ្លាំងជាងគេព្រោះខ្ញុំអត់ទាន់ដឹងថាម្តាយខ្ញុំយ៉ាងម៉េច លំបាកកាលពីសម័យ
ប៉ុល ពតលំបាកម្តងហើយ ដល់ពេលមកបានមកដល់ជួបឪ ឪខ្ញុំចេះទៅខ្ញុំពិបាកទៀត
លំបាកដល់តែសព្វថ្ងៃនេះឯង ចាសដល់អត់លុយអត់អីទៅក៏យកអង្គការ មករកទៅក៏ខាត ដាក់លប ដាក់មង ខាត។

ក៖ ចុះក្នុងជីវិតរបស់អ្នកមីងតើមានពេលណាដែលជាពេលវេលាសប្បាយអ្នកមីងអាចប្រាប់បានទេ? អ្នកមីងអាចរកនឹកថាពេលណាអ្នកមីងសប្បាយចិត្តជាងគេចឹងណាក្នុងជីវិត។

ក៖ ក្នុងជីវិតមានពេលណាដែលសប្បាយជាងគេបើជំពាក់អង្គការសព្វថ្ងៃទុក្ខតែរហូតចេះ អត់មានពេលសប្បាយទេលោកគ្រូ ចុះនេះអង្គការគេមកម្សិលមិញអង្វរគេថាចាំថ្ងៃទី១៦ព្រោះវាអត់ គ្មានពេលសប្បាយទេមានតែពេលទុក្ខ។

ក៖ អញ្ចឹងតាំងពីក្មេងរហូតដល់ពេលនេះតើជីវិតរបស់អ្នកមីងមានការផ្លាស់ប្តូរយ៉ាង
ម៉េចដែរអ្នកមីង?

ខ៖ វាផ្លាស់បន្តិចបន្តួចដែរប៉ុន្តែនៅអាជំពាក់អង្គការនេះឯងណាលោកគ្រូ នោះឯងវាថាសប្បាយដូចជាមិនសប្បាយទេបើនៅតែទុក្ខតែចេះ។

ក៖ ចុះកាលពីនៅក្មេងអ្នកមីងធ្លាប់មានក្តីស្រម៉ៃថាធំឡើងចង់ធ្វើអ្វីទេអ្នកមីង?

ខ៖ ខ្ញុំកាលពីក្មេងមិញខ្ញុំចង់ទៅនែទៅដូចថាស្អីក្រមារគេនោះ។

ក៖ ត្បាញ?

ខ៖ ចាស ចង់ត្បាញតើ ទៅដល់ពេលខ្ញុំវាទៅវាមិនរួច ទាល់អត់ចេះទៅក៏អត់។

ក៖ ចុះអ្នកមីងនៅចាំអ្វីខ្លះដែរពីសម័យប៉ុល ពតអ្នកមីងអាចជួយរៀបរាប់បន្តិចទៀតបានទេអ្នកមីង?

ខ៖ ពីសម័យប៉ុល ពតមិនលឺខ្ញុំនិយាយថាគេប្រាប់អីណឹងលឺអ៊ុំខ្ញុំអីណឹងនិយាយថា បងខ្ញុំកាលលើកមុនគាត់ទៅភ្នំេពញគាត់ទៅភ្នំពេញទៅគាត់ថាឲ្យឪពុកម្តាយនេះរៀបចំទៅព្រោះកូននេះការហើយ ថាចេះខ្ញុំ ដែលអ៊ុំនិយាយណាខ្ញុំវាអត់ដឹងដែរ ទៅគាត់ថាការហើយកូននេះការឲ្យហើយ ប្រាប់ឪខ្ញុំក៏គាត់រៀបចំឥវ៉ែឥវ៉ាន់សម្រាប់ដែលថាទៅការ ទៅដល់ពេលដល់នែ គេថាតែទៅងាប់ហើយមានតែចូលឡគេថាអញ្ចឹងឯងក៏គាត់ គាត់ថាចូលក៏ចូលទៅឲ្យតែបានជួបកូន គាត់ថាអញ្ចឹងឲ្យតែបានទៅការឯភ្នំពេញទៅដល់ពេលដល់នេះឯងគេថាតែទៅប្រយ័ត្នស្លាប់ណាថាចេះព្រោះទៅមួយចំនួនមុនគេយកទៅសម្លាប់អស់ហើយថាចឹង ទៅដល់ពេលនេះឯងទៅក៏ពុកខ្ញុំក៏រត់ភៀសខ្លួនចូលព្រៃ ទៅណាទៅៗនៅដល់យួនចូលស្រុកណឹងឯងមកបានគាត់ចូលមកវិញ លឺខ្ញុំតែអ៊ុំខ្ញុំគាត់ថា អ៊ុំប៉ុល គាត់និយាយចុះឯង ក៏ខ្ញុំស្តាប់បានទៅក៏សួរទៅគាត់ប្រាប់ចុះឯងក៏ខ្ញុំទឹកភ្នែកតែ
រហូត ខ្ញុំដឹងតែប៉ុណ្ណោះឯងខ្ញុំតែគាត់និយាយចុះឯង។

ក៖ អញ្ចឹងកាលពីនៅសម័យប៉ុល ពតណឹងអ្នកមីងបានធ្វើអ្វីខ្លះដែរ ឬក៏ការរស់នៅប្រចាំថ្ងៃនៅសម័យប៉ុល ពតណឹងយ៉ាងម៉េចដែរអ្នកមីង? មីងចាំទេកាលណឹង?

ខ៖ ខ្ញុំនៅតែក្នុងកុមារណឹងឯងគេឲ្យធ្វើទៅនែដកស្មៅពីសន្ទូង ទៅក៏លើកអាចម៍គោទៅកាប់ត្រធាងខែត្រទៅចាស ប៉ុណ្ណោះឯងគេឲ្យធ្វើអីទៅក៏ខ្ញុំមើលប្អូននេះឯងទៅមើលប្អូនខ្ញុំអាតូចនោះឯង ចាសដល់ពេលដល់នេះក៏ខ្ញុំទៅក៏ខ្ញុំផ្ញើរនិងយាយទៅ ចុះដូចអ្នកដែលគេឲ្យចាស់ៗមើលកូនក្មេងនោះ ទៅក៏ខ្ញុំផ្ញើនិងយាយក៏ទៅៗ ថាចេះឯងទៅកាប់អាត្រធាងខែត្រទៅក៏លើកអាចម៍គោនេះឯងទៅក៏ដកស្មៅតាមសន្ទូងមានអីនេះឯងទៅ
ចាំបានតែប៉ុណ្នឹងឯងទៅណាណីទៀតអត់ចាំទេ។

ក៖ បាទអញ្ចឹងទាក់ទងជាមួយចំណង់ចំណូលចិត្តមីងម្តង តាំងពីនៅក្មេងអ្នកមីងចូលចិត្តពិសារម្ហូបអ្វីជាងគេដែរអ្នកមីង?

ខ៖ ខ្ញុំនោះចូលចិត្តម្ហូបអីក៏ប៉ុន្តែ ពីឪខ្ញុំឲ្យតែខ្ញុំថាសម្លរប្រហើរក្តាមទៅក៏ដាក់ខ្យងទៅកូនត្រីចុះឯង ទៅក៏ខ្ញុំបុកសណ្តែកជាមួយក្តាមទៅនោះឯងទៅក៏ ពុកគាត់មិនសូវចង់ហូបសាច់ជ្រូកទេគាត់ឲ្យកូនធ្វើតែចុះឯង ទៅបើមានមាន់អីខ្លួនឯងក៏ស្ងោរអីហូបទៅ ចាសស្លរម្ជូរទៅក៏ស្ងោរទៅ ទៅក៏ធ្វើទឹកគ្រឿងទឹកអីទៅណា ចាសក៏ត្រូវឆារក្តៅក៏ឆារក្តៅទៅកូនធ្វើសម្រាប់តែចិញ្ចឹមខ្លួនឯងក៏ធ្វើទៅ ចាសមានតែប៉ុណ្ណោះឯង។

ក៖ ចុះតាំងពីក្មេងមកអ្នកមីងចូលចិត្តស្តាប់ចម្រៀងអីនិងគេទេមីង?

ខ៖ ខ្ញុំស្តាប់តែចម្រៀងពីដើម។

ក៖ ចុះអ្នកមីងចូលចិត្តអ្នកចម្រៀងមួយណាដែរ? ហើយចូលចិត្តបទអីដែរអ្នកមីង?

ខ៖ ខ្ញុំចូលចិត្តចម្រៀងនែស៊ិន ស៊ីសាមុតចាសនោះឯ ចូលចិត្តអានោះឯងចូលចិត្ត
ស្តាប់។

ក៖ ចុះអ្នកមីងមានចេះលេងឧបករណ៍តន្ត្រីអីទេមីង?

ខ៖ អត់ទេ ខ្ញុំអត់ដែលចេះលេងទេ។

ក៖ ចុះនៅក្នុងក្រុមគ្រួសារឬក៏បងប្អូនអីមាននរណាចេះលេងទេ?

ខ៖ អត់ អត់ទាំងអស់ អត់មានចេះទេ ចុះបើអត់យ៉ាងនេះទៅរកតន្ត្រីឯណាបើបងប្អូនអត់នោះ។

ក៖ ចុះកាលពីក្មេងកាលពីចូលឆ្នាំអីកាលពីសម័យមុនអ្នកមីងលេងល្បែងប្រជាប្រិយអ្វីខ្លះដែរមីង?

ខ៖ ខ្ញុំអត់ដែលចេះទៅលេងល្បែងប្រជាប្រិយទេ ចាសខ្ញុំអត់ដែលបានទៅទេ នៅតែផ្ទះទេចុះបើខ្ញុំឈឺនោលោកគ្រូខ្ញុំមិនដែលដើរទៅណាទេ ខ្ញុំឈឺតាំងពីតូចរហូតដល់ខ្ញុំបានប្តីក៏នៅតែឈឺ។

ក៖ អញ្ចឹងអ្នកមីងមានកូនតែម្នាក់ទេសព្វថ្ងៃ?

ខ៖ ចាសសព្វថ្ងៃមានតែម្នាក់ទេ។

ក៖ ចុះគាត់មានគ្រួសារនៅអ្នកមីង?

ខ៖ អត់ទេនៅលីវទេចាសនៅរៀន។

ក៖ អញ្ចឹងមកដល់ចុងបញ្ចប់នេះតើអ្នកមីងមានអ្វីចង់ផ្តាំផ្ញើទៅកាន់កូនចៅជំនាន់ក្រោយរបស់អ្នកមីងទេ? ថាតើពួកគាត់គួរតែរស់នៅបែបណា? ឬក៏ធ្វើជាមនុស្សបែបណា? ខិតខំបែបណាចឹងណាអ្នកមីង?

ខ៖ ចាសឲ្យតែកូនចេះខំរៀនទៅ ដូចថាកូនចង់រករបរមុខអីក៏រកទៅ ចាសហើយក៏កូនចង់ថារៀនឲ្យបានខ្ពង់ខ្ពស់ទៅធ្វើការធ្វើអីទៅណាលោកគ្រូ ចាសនោះឯងខ្ញុំចង់ឲ្យវាគិតចុះឯងទៅឲ្យវាបានលុយមកវិញចិញ្ចឹមម៉ែឪដែលអត់ កុំឲ្យតែកូនក្រពិបាកដូចខ្ញុំ។

ក៖ ចុះមីងមានអ្វីចង់ទូលន្មានទៅកាន់ពួកគាត់ថាគួរតែធ្វើអំពើបែបណាដែរចឹង?

ខ៖ ឲ្យកូនខ្ញុំធ្វើដូចថាឲ្យយកចិត្តម៉ែឪបងប្អូនទាំងអស់យាយតាទាំងអស់ ឲ្យកូនឲ្យបានអាយុឲ្យវែង ឲ្យរកស៊ីមានបានទៅមុខណាលោកគ្រូ។

ក៖ អស់ហើយអ្នកមីង?

ខ៖ ចាសដែលកូនខ្ញុំពិបាកម្ល៉េះរកលុយបង់សាលាក៏អត់បានទៅឲ្យកូនទៅធ្វើការ ពេលយប់ឡើងកូនទៅរៀនសាកល ពិបាកណាស់ វាតែវាទៅក៏ខ្ញុំឈឺទៅអីទៅ។

ក៖ បាទអរគុណច្រើនអ្នកមីងដែលបានចំណាយពេលវេលាសម្ភាន៍ជាមួយខ្ញុំ ចឹងខ្ញុំសូមជូនពរឲ្យមីងមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារណាមីងណា។

ខ៖ សាធុ អាយុវែង។

ក៖ បាទអ្នកមីងបាទ។